CELEX: 32020D0155
Language: bg
Date: 2019-10-24 00:00:00
Title: Решение (ОВППС) 2020/155 на Съвета от 24 октомври 2019 година за подписване и сключване, от името на Съюза, на Споразумението между Европейския съюз и Федерална република Сомалия относно статута на мисията на Европейския съюз за изграждане на капацитет в Сомалия (EUCAP Somalia)

6.2.2020   
               
               
                  BG
               
               
                  Официален вестник на Европейския съюз
               
               
                  L 34/3
               
            
         РЕШЕНИЕ (ОВППС) 2020/155 НА СЪВЕТА
         от 24 октомври 2019 година
         за подписване и сключване, от името на Съюза, на Споразумението между Европейския съюз и Федерална република Сомалия относно статута на мисията на Европейския съюз за изграждане на капацитет в Сомалия (EUCAP Somalia)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 37 от него, във връзка с член 218, параграфи 5 и 6 от Договора за функционирането на Европейския съюз,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 16 юли 2012 г. Съветът прие Решение 2012/389/ОВППС (1) относно мисията на Европейския съюз за изграждане на регионален морски капацитет в региона на Африканския рог (EUCAP NESTOR).
                  
               
                     (2)
                  
                  
                     Съгласно член 8 от Решение 2012/389/ОВППС статутът на EUCAP NESTOR и нейния персонал, включително, когато това е приложимо, привилегиите, имунитетите и другите гаранции, необходими за изпълнението и безпроблемното провеждане на EUCAP NESTOR, се уреждат със споразумение, сключено съгласно член 37 от Договора за Европейския съюз и в съответствие с процедурата, предвидена в член 218 от Договора за функционирането на Европейския съюз.
                  
               
                     (3)
                  
                  
                     В писмо до върховния представител на Съюза по въпросите на външните работи и политиката на сигурност от 15 юли 2012 г. министър-председателят на преходното федерално правителство на Република Сомалия потвърди, че „правата и задълженията, съдържащи се в сключеното на 31 декември 2008 г. споразумение относно статута на ръководената от ЕС мисия Atalanta, ще бъдат приложими и за EUCAP NESTOR, нейните служители, помещения и активи“.
                  
               
                     (4)
                  
                  
                     На 12 декември 2016 г. с Решение (ОВППС) 2016/2240 (2) Съветът реши EUCAP NESTOR да се съсредоточи върху подпомагането на Сомалия за укрепване на нейния капацитет в областта на морската сигурност, за да може да прилага по-ефективно морското право. С Решение (ОВППС) 2016/2240 се преименува EUCAP NESTOR на EUCAP Somalia. Поради това изглеждаше уместно да се сключи официално споразумение с Федерална република Сомалия относно статута на мисията конкретно за EUCAP Somalia.
                  
               
                     (5)
                  
                  
                     На 12 април 2018 г. Съветът прие решение за разрешаване на започването на преговори с Федерална република Сомалия за споразумение относно статута на мисията на Европейския съюз за изграждане на капацитет в Сомалия (EUCAP Somalia).
                  
               
                     (6)
                  
                  
                     Между Съюза и Федерална република Сомалия беше договорено споразумение относно статута на EUCAP Somalia във Федерална република Сомалия.
                  
               
                     (7)
                  
                  
                     Споразумението следва да бъде одобрено от името на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Споразумението между Съюза и Федерална република Сомалия относно статута на мисията на Съюза за изграждане на капацитет в Сомалия (EUCAP Somalia) (наричано по-нататък „споразумението“) се одобрява от името на Съюза.
            Текстът на споразумението е приложен към настоящото решение.
         
         
            Член 2
            Председателят на Съвета е оправомощен да посочи лицето(ата), упълномощено(и) да подпише(ат) споразумението, така че да бъде обвързан Съюзът.
         
         
            Член 3
            Настоящото решение влиза в сила в деня на приемането му.
         
         
            Съставено в Люксембург на 24 октомври 2019 година.
            
               
                  За Съвета
               
               
                  Председател
               
               A.-K. PEKONEN
            
         
         
            (1)  Решение 2012/389/ОВППС на Съвета от 16 юли 2012 г. относно мисията на Европейския съюз за изграждане на регионален морски капацитет в региона на Африканския рог (EUCAP NESTOR) (ОВ L 187, 17.7.2012 г., стр. 40).
         
            (2)  Решение (ОВППС) 2016/2240 на Съвета от 12 декември 2016 г. за изменение на Решение 2012/389/ОВППС относно мисията на Европейския съюз за изграждане на регионален морски капацитет в региона на Африканския рог (EUCAP NESTOR) (ОВ L 337, 13.12.2016 г., стр. 18).